କୋରନାର ହାହାକାର ମଧ୍ୟରେ ଏକ ଖୁସି ଖବର ! ଭାରତରେ ୧୦୦ କାରୋନା ପୀଡିତ ହେଲେ ସୁସ୍ଥ ! - Enews Online\nନୂଆଦିଲ୍ଲୀଃ- କୋରନା ଭାଇରସ ପାଇଁ ଏବେ ସାରା ବିଶ୍ବ ତାଣ୍ଡବର ଲୀଲା ସୃଷ୍ଟି କରୁଛି । ଚୀନର ୱୂହାନ ସହରରୁ ସୃଷ୍ଟି ହୋଇଥିବା ଏହି ମହାମାରୀ ବର୍ତ୍ତମାନ ପର୍ଯ୍ୟନ୍ତ ୨୦୨ଟି ଦେଶକୁ ନିଜ ଅଧିନକୁ ନେଇଗଲାଣି । ବର୍ତ୍ତମାନ ପର୍ଯ୍ୟନ୍ତ ଏହି ଭାଇରସ୍ କାରଣରୁ ୬ ଲକ୍ଷରୁ ଅଧିକ ଲୋକ ସଂକ୍ରମିତ ହୋଇଛନ୍ତି । ସାରା ବିଶ୍ୱରେ ୩୦,୦୦୦ରୁ ଅଧିକ ଲୋକ ମୃତ୍ୟୁବରଣ କରିଛନ୍ତି । ଭାରତରେ ଏହି ଜୀବାଣୁ ଜନିତ କାରୋନା ଦିନକୁ ଦିନ ବଢ଼ିବାରେ ଲାଗିଛି । କୋବିଡ଼-୧୯ର ସଂକ୍ରାନ୍ତ ମାମଲାରେ ସୋମବାର ସୁଦ୍ଧା ୧୦୭୧ରେ ପହଞ୍ଚିଥିବା ବେଳେ ମୃତ୍ୟୁ ଲୋକଙ୍କ ସଂଖ୍ୟା ୨୯କୁ ବୃଦ୍ଧି ପାଇଛି ।\nଏହି ସବୁ ଭିତରେ ଏକ ଖୁସିର ଖବର ଆସିଛି । ସମଗ୍ର ଦେଶରେ ଏହି ଭାଇରସ୍ ସହିତ ଲଢେଇ କରି ଆରୋଗ୍ୟ ହୋଇଥିବା ଲୋକ ସଂଖ୍ୟା ୧୦୦କୁ ବୃଦ୍ଧି ପାଇଛି । ଭାରତର ମହାରାଷ୍ଟ୍ର ଓ କେରଳରେ ଏହାର ସଂଖ୍ୟା ଅଧିକ ଅଟେ । କେରଳରେ ବର୍ତ୍ତମାନ ପର୍ଯ୍ୟନ୍ତ ୧୯୪ ଏବଂ ମହାରାଷ୍ଟ୍ରରେ ୧୯୩ ମାମଲା ସାମ୍ନାକୁ ଆସିଛି । କେରଳରେ ଜଣେ ଓ ମହାରାଷ୍ଟ୍ରରେ ୮ ଜଣଙ୍କର ମୃତ୍ୟୁ ହୋଇଛି । ହେଲେ ମହାରାଷ୍ଟ୍ରରେ ୨୫ ଓ କେରଳରେ ୧୯ ଲୋକ କାରୋନାରେ ସୁସ୍ଥ ହୋଇ ଘରକୁ ଫେରିଥିବାର ସୂଚନା ମଧ୍ୟ ହସ୍ତଗତ ହୋଇଛି ।\nଏହା ଛଡା ଗୁଜୁରାଟରେ ୫, କର୍ଣ୍ଣାଟକରେ ୩, ମଧ୍ୟପ୍ରଦେଶରେ ୨ ଓ ଜାମ୍ମୁକାଶ୍ମୀରରେ ୨ ଜଣଙ୍କର ମୃତ୍ୟୁ ହୋଇଛି । କେରଳ, ତେଲେଙ୍ଗାନା, ତାମିଲନାଡୁ, ପଶ୍ଚିମ ବଙ୍ଗ, ବିହାର, ପଞ୍ଜାବ ଏବଂ ହିମାଚଳ ପ୍ରଦେଶରେ ଜଣେ ଲେଖାଏଁ ମୃତ୍ୟୁବରଣ କରିଛନ୍ତି । ସର୍ବମୋଟ ସଂକ୍ରମଣର ମାମଲା ୧୦୭୧ରୁ ୪୯ ବିଦେଶୀ ନାଗରିକ ସାମିଲ ଅଛନ୍ତି ।\nକର୍ଣ୍ଣାଟକରେ ଏହାର ମାମଲା ୮୦ ଥିବା ବେଳେ ଉତ୍ତର ପ୍ରଦେଶରେ ୭୫, ତେଲେଙ୍ଗାନାରେ ୬୯, ଗୁଜୁରାଟରେ ୫୮, ରାଜସ୍ଥାନରେ ୫୭, ଦିଲ୍ଲୀରେ ୫୩, ତାମିଲନାଡୁରେ ୫୦ ଲୋକ ସଂକ୍ରମଣ ହୋଇଛନ୍ତି । ପଞ୍ଜାବରେ ଏହି ମାମଲା ୩୮ରେ ପହଞ୍ଚିଛି । ହରିୟାଣା ଏବଂ ମଧ୍ୟ ପ୍ରଦେଶରେ ଯଥାକ୍ରମେ ୩୩ଟି ଲେଖାଏଁ ମାମଲା ସାମ୍ନାକୁ ଆସିଛି । ଜାମ୍ମୁ କାଶ୍ମୀରରେ ୩୧, ଆନ୍ଧ୍ରପ୍ରଦେଶରେ ୧୯, ପଶ୍ଚିମ ବଙ୍ଗରେ ୧୯ ଓ ଲଦାଖରେ ୧୩ଟି ମାମଲା ଦେଖାଦେଇଛି ।\nବିହାରରେ ୧୧, ଆଣ୍ଡାମାନ ନିକୋବର ଦୀପପୁଞ୍ଜରେ ୯ଟି ମାମଲା ସାମ୍ନାକୁ ଆସିଛି । ଚଣ୍ଡୀଗଡ଼ରେ ୮, ଛତିଶଗଡ଼ ୭ ଏବଂ ଉତ୍ତରାଖଣ୍ଡରେ ମଧ୍ୟ ୭ଟି ମାମଲା ସାମ୍ନାକୁ ଆସିଛି । କୋରନା ଭାଇରସ୍ ସଂକ୍ରମଣରେ ଗୋଆରେ ୫ ଓ ହିମାଚଳ ପ୍ରଦେଶ ଏବଂ ଓଡ଼ିଶାରେ ୩ଟି ଲେଖାଏଁ ମାମଲା ଦେଖିବାକୁ ମିଳିଛି । ପୁଡୁଚେରୀ, ମିଜୋରାମ ଓ ମଣିପୁରରେ ଗୋଟିଏ ଲେଖାଏଁ ମାମଲା ସାମ୍ନାକୁ ଆସିଛି ବୋଲି ସ୍ୱାସ୍ଥ୍ୟ ମନ୍ତ୍ରାଳୟ ତରଫରୁ କୁହାଯାଇଛି ।
